Haustdagahátíð Menntaskóla Borgarfjarðar í Borgarnesi fór fram síðastliðinn fimmtudag og föstudag , en efnt var til hennar í stað busavígslu sem víða er landlæg í öðrum menntaskólum landsins . Nýnemar jafnt sem eldri nemar tóku þátt í hátíðinni sem var að sögn tíðindamanns Skessuhorns í MB afar vel heppnuð . Á fimmtudeginum fór fram keppni í sápubolta í Skallagrímsgarði sem lauk með grillveislu í garðinum og munaði um að veður var með betra móti . Daginn eftir skipulögðu eldri nemendur léttan innanhússleik fyrir nýnema þar sem markmiðið var að kynna Hjálmaklett , húsnæði menntaskólans . Að kynningu lokinni hélt hópurinn í rútu áleiðis til Reykjavíkur þar sem m.a. var farið í litabolta og stigaleik í miðborginni . Deginum lauk með grillveislu á góðum stað .